# **Служба во Святой и Вели́кий Четверг**

## **После́дование у́трени. (Отслужена в среду вечером)**

*Обычное начало с чтением Трисвятого, предназначительными тропарями, ектенией “Помилуй нас Боже по велицей милости Твоей,” шестопсалмием, и великой ектенией.*

Возглаша́ет иере́й: Аллилу́иа, на глас 8, и певцы́, велегла́сно и со сладкопе́нием, пою́т Аллилу́иа.

Стихи́ же глаго́лются сия́:

Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.

Стих 2: Пра́вде научи́теся жи́вущии на земли́.

Стих 3: За́висть прии́мет лю́ди ненака́занныя.

Стих 4: Приложи́ им зла, Го́споди, приложи́ зла сла́вным земли́.

И по ко́емждо стисе́ пою́т: Аллилу́иа. (Три́жды).

Посе́м тропа́рь, глас то́йже:

Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́ пра́веднаго Судию́ предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзнувшия: И́же о всех Благи́й, Го́споди, сла́ва Тебе́.

Сла́ва: Егда́ сла́внии ученицы́:

И ны́не: Егда́ сла́внии ученицы́:

Посе́м диа́кон возглаша́ет: И о сподо́битися нам слы́шанию Свята́го Ева́нгелиа, Го́спода Бо́га мо́лим.

Лик: Го́споди, поми́луй. (Три́жды).

Диа́кон: Прему́дрость, про́сти, услы́шим Свята́го Ева́нгелиа.

И свяще́нник: Мир всем.

Лик: И ду́хови твоему́.

И а́бие свяще́нник возглаша́ет: От Луки Свята́го Ева́нгелиа чте́ние.

Лик: Сла́ва Тебе́, Го́споди, сла́ва Тебе́.

Диа́кон: Во́нмем.

И чтет свяще́нник Ева́нгелие:

Во вре́мя о́но, приближа́шеся пра́здник опресно́к, глаго́лемый Па́сха. И иска́ху архиере́е и кни́жницы, ка́ко бы́ша уби́ли Его́: боя́хуся бо люде́й. Вни́де же сатана́ во Иу́ду нарица́емого Искарио́т, су́ща от числа́ обоюна́десяте. И шед глаго́ла архиере́ом и воево́дам, ка́ко Его́ преда́ст им. И возра́довашася, и совеща́ша ему́ сре́бреники да́ти. И испове́да, и иска́ше подо́бна вре́мене, да преда́ст Его́ им без наро́да. Прии́де же день опресно́к, во́ньже подо́бно бе (вре́мя) жре́ти Па́сху. И посла́ Петра́ и Иоа́нна, рек: ше́дша угото́вайта нам па́сху, да я́мы. Они же реко́ста Ему́: где хо́щеши угото́ваем? Он же рече́ им: се восходя́щема ва́ма во град, сря́щет вы челове́к, в скуде́льнице во́ду нося́: по не́м иде́та в дом, во́ньже вхо́дит. И рце́та до́му влады́це: глаго́лет тебе́ Учи́тель, где есть оби́тель, иде́же пасху со ученики́ Мои́ми снем? И той ва́ма пока́жет го́рницу ве́лию по́стлану; ту угото́вайта. Ше́дша же обрето́ста, я́коже рече́ и́ма: и угото́васта пасху. И егда́ бысть час, возлеже́, и обана́десяте апо́стола с Ним. И рече́ к ним; жела́нием возжеле́х сию́ пасху я́сти с ва́ми, пре́жде да́же не прииму́ мук. Глаго́лю бо вам, я́ко отсе́ле не и́мам я́сти от него́, до́ндеже сконча́ются во Ца́рствии Бо́жии. И прии́м ча́шу, хвалу́ возда́в, рече́: приими́те сию́, и раздели́те себе. Глаго́лю бо вам, я́ко не и́мам пи́ти от плода́ ло́знаго, до́ндеже Ца́рствие Бо́жие прии́дет. И прии́м хлеб, хвалу́ возда́в преломи́, и даде́ им, глаго́ля: сие́ есть Те́ло Мое́, е́же за вы дае́мо: сие́ твори́те в Мое́ воспомина́ние. Та́кожде же и ча́шу по ве́чери, глаго́ля: сия́ ча́ша, Но́вый Заве́т Мое́ю Кро́вию, я́же за вы пролива́ется. Оба́че се рука предаю́щаго Мя со Мно́ю есть на трапе́зе. И Сын у́бо Челове́ческий иде́т по рече́нному; оба́че го́ре челове́ку тому́, и́мже предае́тся. И тии́ на́чаша искати в себе́, кото́рый у́бо от них хотя́й сие́ сотвори́ти? Бысть же и пря в них, кий мни́тся их бы́ти бо́лий? Он же рече́ им: ца́рие язы́к госпо́дствуют и́ми, и обладающии и́ми, благода́теле нарица́ются. Вы же не та́ко: но бо́лий в вас, да бу́дет я́ко мний: и ста́рей, я́ко служа́й. Кто бо бо́лий? возлежа́й ли, или́ служа́й? не возлежа́й ли? Аз же посреде́ вас есмь я́ко служа́й. Вы же есте́ пребы́вше со Мно́ю в напа́стех Мои́х. И Аз завещава́ю вам, я́коже завеща́ Мне Оте́ц Мой, Ца́рство: Да я́сте и пи́ете на трапе́зе Мое́й, во Ца́рствии Мое́м, и ся́дете на престо́лех, судя́ще обемана́десяте коле́нома Изра́илевыма. Рече́ же Госпо́дь: Си́моне, Си́моне, се сатана про́сит вас, дабы се́ял я́ко пшени́цу; Аз же моли́хся о тебе́, да не оскуде́ет ве́ра Твоя́: и ты не́когда обра́щься, утверди́ бра́тию твою́. Он же рече́ Ему́: Го́споди, с Тобо́ю гото́в есмь, и в темни́цу, и в смерть ити́. Он же рече́: глаго́лю ти, Пе́тре, не возгла́си́т пе́тел днесь, до́ндеже трикра́ты отве́ржешися Ме́не не ве́дети. И рече́ им: егда́ посла́х вы без влага́лища, и без ме́ха, и без сапо́г, еда́ что лише́ни бысте? Они́ же ре́ша: ничесо́же. Рече́ же им: но ны́не, и́же и́мать влага́лище, да во́змет, та́кожде и мех: а и́же не и́мать, да прода́ст ри́зу свою́, и ку́пит нож. Глаго́лю бо вам: я́ко еще пи́саное се, подоба́ет, да сконча́ется о Мне: е́же, и со беззако́нными вмени́ся. Ибо е́же о Мне, кончи́ну и́мать. Они́ же ре́ша: Го́споди, се ножа́ зде два. Он же рече́ им: дово́льно есть. И изше́д и́де по обы́чаю в го́ру Елео́нскую: по Не́мже идо́ша ученицы́ Его́.

Лик: Сла́ва Тебе́, Го́споди, сла́ва Тебе́.

Та́же, чте́тся псало́м 50.

Посе́м: Спаси́, Бо́же, лю́ди Твоя́ и благослови́ достояние Твое́...

Лик: Го́споди, поми́луй. (12).

Свяще́нник: Ми́лостию и щедро́тами, и человеколю́бием...

Лик: Ами́нь.

**Песнь 1**

Ирмо́с: Се́ченое сече́тся мо́ре чермно́е, волнопита́емая же изсуша́ется глубина́: та́яжде ку́пно безору́жным бы́вши проходи́ма, и всеору́жным гроб. Песнь же богокра́сная воспева́шеся: сла́вно просла́вися Христо́с Бог наш.

Припе́в: Сла́ва Тебе́, Бо́же наш, сла́ва Тебе́.

Всевино́вная и пода́тельная жи́зни, безме́рная Му́дрость Бо́жия, созда́ храм Себе́ от чи́стыя Неискусому́жныя Ма́тере: в храм бо теле́сно оболки́йся, сла́вно просла́вися Христо́с Бог наш. (Два́жды).

Сла́ва Тебе́, Бо́же наш, сла́ва Тебе́.

Тайноводя́щи дру́ги Своя́, душепита́тельную уготовля́ет трапе́зу, безсме́ртия же вои́стину Му́дрость Бо́жия растворя́ет ча́шу ве́рным. Присту́пим благоче́стно и возопии́м: сла́вно просла́вися Христо́с Бог наш. (Два́жды).

Сла́ва и ныне: Услы́шим вси ве́рнии, созыва́ющую высо́ким пропове́данием, несозда́нную и есте́ственную Прему́дрость Бо́жию. Вопие́т бо: вкуси́те, и разуме́вше, я́ко Христо́с Аз, возопи́йте: сла́вно просла́вися Христо́с Бог наш.

**Песнь 3**

Ирмо́с: Госпо́дь сый всех, и Зижди́тель Бог, созда́нное Безстра́стный обнища́в Себе́ соедини́, и Па́сха за я́же хотя́ше умре́ти. Сам сый Себе́ предпожре́: яди́те, вопия́, те́ло Мое́, и ве́рою утверди́теся.

Сла́ва Тебе́, Бо́же наш, сла́ва Тебе́.

Изба́вительною всего́ ро́да челове́ча, Твое́ю, Бла́же, Твоя́ ученики́ напои́л еси́ весе́лия ча́шею, напо́лнив ю́: сам бо Себе́ священноде́йствуеши, пи́йте, вопия́, кровь Мою́ и ве́рою утверди́теся. (Три́жды).

Сла́ва... и ныне...

Безу́мный муж, и́же в вас преда́тель, ученико́м Твои́м предре́кл еси́. Незло́бнее, не уразуме́ет сих, и той несмы́слен сый не и́мать разуме́ти. Оба́че во Мне пребу́дите, и ве́рою утверди́теся. (Два́жды).

Последи́ па́ки то́йже ирмо́с о́ба ли́ка вку́пе: Госпо́дь сый всех:

И посе́м ектениа́ ма́лая: Па́ки и па́ки: Возгла́с священника: Я́ко Ты еси́ Бог наш:

Лик: Ами́нь.

Седа́лен, глас 1:

Подо́бен: Гроб Твой:

Езе́ра и исто́чники и моря́ сотвори́вый, смире́нию нас наказу́я изря́дному, ле́нтием опоя́сався ученико́в но́ги умы, смиря́яся премно́жеством благоутро́бия, и возвыша́я нас от про́пастей зло́бы, Еди́н Человеколю́бец.

Сла́ва: Глас 3:

Подо́бен: Боже́ственныя веры:

Смиря́яся за благоутро́бие, но́ги умы́л еси́ ученико́в Твои́х, и к тече́нию Боже́ственному Сия́ напра́вил еси́: не повину́яся же Петр умы́тися, а́бие Бо́жественному повину́ется повеле́нию, омыва́емь, и Тебе́ приле́жно моля́ся, дарова́ти нам ве́лию ми́лость.

И ны́не: Глас 4:

Подо́бен: Яви́лся еси́ днесь:

Яды́й, Влады́ко, со ученики́ Твои́ми, таи́нственно яви́л еси́ всесвято́е Твое́ заколе́ние, и́мже тли изба́вихомся, честна́я Твоя́ почита́ющии страда́ния.

**Песнь 4**

Ирмо́с: Прови́дев проро́к та́йну Твою́ неизрече́нную, Христе́, провозгла́си́: положи́л еси́ тве́рдую любо́вь кре́пости, О́тче ще́дрый: Единоро́днаго бо Сы́на, Благи́й, очище́ние в мир послал еси́. (Два́жды).

Слава Тебе́, Бо́же наш, сла́ва Тебе́.

На страсть всем су́щым из Адама, источи́вшую безстра́стие, Христе́, гряды́й, друго́м Твои́м рекл еси́: с ва́ми Пасхи сея́ причасти́тися возжела́х: Единоро́днаго бо Мя очище́ние, Оте́ц в мир посла́л есть. (Два́жды).

Сла́ва Тебе́, Бо́же наш, сла́ва Тебе́.

Причаща́яся ча́ши, ученико́м вопия́л еси́, Безсме́ртне: плода ло́знаго ктому́ не пию́ про́чее, с ва́ми живя́: Единоро́днаго бо Мя очище́ние, Оте́ц в мир посла́л есть. (Два́жды).

Сла́ва... и ныне...: Питие́ но́вое па́че сло́ва. Аз глаго́лю, во Ца́рствии Мое́м, Христо́с друго́м, пию́, я́коже бо Бог с ва́ми бо́ги бу́ду, рекл еси́: Единоро́днаго бо Мя очище́ние, Оте́ц в мир посла́л есть.

**Песнь 5**

Ирмо́с: Сою́зом любве́ связу́еми апо́столи, влады́чествующему все́ми себе́ Христу́ возло́жше, кра́сны но́ги очища́ху, благовеству́юще всем мир.

Сла́ва Тебе́, Бо́же наш, сла́ва Тебе́.

Неодержи́мую держа́щая, и превы́спреннюю на возду́се во́ду, бе́здны обуздова́ющая, и моря́ востязу́ющая Бо́жия Прему́дрость, во́ду во умыва́льницу влива́ет, но́ги же омыва́ет рабо́в Влады́ка.

Сла́ва...и ныне….

Ученико́м показу́ет смире́ния о́браз Влады́ка, о́блаки облага́яй не́бо, препоясу́ется ле́нтием, и преклоня́ет коле́на, рабо́м омы́ти но́ги, в Его́же ру́це дыха́ние всех су́щих.

**Песнь 6**

Ирмо́с: Бе́здна после́дняя грехо́в обы́де мя, и волне́ния не ктому́ терпя́, я́ко Ио́на Влады́це вопию́ Ти: от тли мя возведи́.

Сла́ва Тебе́, Бо́же наш, сла́ва Тебе́.

Го́спода глаша́ете Мя, о ученицы́, и учи́теля: есмь бо, Спа́се, вопия́л еси́. Те́мже подража́йте о́браз, Его́же во Мне ви́десте.

Сла́ва… и ныне...

Скве́рны Кто не име́я, омы́ти не тре́бует ног: чи́сти же, о ученицы́, вы, но не вси́: мгнове́нием бо безчи́нно еди́н от вас неи́стовствует.

Последи́ па́ки ирмо́с о́ба ли́ка вку́пе: Бе́здна после́дняя, грехо́в:

И посе́м ектениа́ ма́лая: Па́ки и па́ки: и возгла́с свяще́нника: Ты бо еси́ Царь ми́ра:

Лик: Ами́нь.

Конда́к, глас 2:

Подо́бен: Вы́шних ища:

Хлеб прие́м в ру́це преда́тель, сокрове́нно ты́я простира́ет, и прие́млет це́ну Создавшаго Свои́ма рука́ма челове́ка: и неиспра́влен пребы́сть Иу́да раб и льстец.

И́кос: Тайной трапе́зе, в стра́се прибли́жившеся вси, чи́стыми душа́ми хлеб прии́мем спребыва́юще Влады́це, да ви́дим, ка́ко умыва́ет ноги ученико́в, и сотвори́м, я́коже ви́дим, друг дру́гу покаряю́щеся и друг другу но́зе умыва́юще. Христо́с бо та́ко повеле́ Свои́м ученико́м предре́к, та́ко твори́ти: но не услы́ша Иу́да раб и льстец.

**Песнь 7**

Ирмо́с: О́троцы в Вавилоне пе́щнаго пла́мене не убоя́шася, но посреде́ пла́мене вве́ржени, ороша́еми поя́ху: благослове́н еси́ Го́споди, Бо́же оте́ц на́ших.

Сла́ва Тебе́, Бо́же наш, сла́ва Тебе́.

Помава́я главо́ю Иу́да, зла́я предзре́в подви́же, благовре́мение не́кий преда́ти Судию́ на осужде́ние, И́же всех есть Госпо́дь и Бог оте́ц на́ших.

Сла́ва Тебе́, Бо́же наш, сла́ва Тебе́.

Вам Христо́с друго́м вопия́ше: еди́н преда́ст Мя. Весе́лия забы́вше, ско́рбию и стра́хом одержи́ми бяху, кто сей, скажи́, глаго́люще, Бо́же оте́ц на́ших?

Сла́ва… и ныне...: И́же со Мно́ю руку́ свою́ в соли́ло вложи́т де́рзостию, тому оба́че до́бро бы врата́ жития́ пройти́ никогда́же: сего́ и́же бе преда́тель явля́ше, Бог оте́ц на́ших.

**Песнь 8**

Ирмо́с: За зако́ны оте́ческия блаже́ннии в Вавило́не ю́ноши предбе́дствующе, царюющаго оплеваша повеле́ние безу́мное, и совокупле́ни, и́мже не свари́шася огне́м, Держа́вствующему досто́йную воспева́ху песнь: Го́спода по́йте дела́, и превозноси́те во вся ве́ки.

Сла́ва Тебе́, Бо́же наш, сла́ва Тебе́.

Сообе́дницы блаже́ннии, в Сионе сло́вом претерпе́вше апо́столи после́доваху Па́стырю, я́ко а́гнцы, и совокупле́ни, его́же не разлучи́шася Христа́, боже́ственным сло́вом пита́еми, благода́рственно вопия́ху: Го́спода по́йте дела, и превозноси́те во вся ве́ки.

Сла́ва Тебе́, Бо́же наш, сла́ва Тебе́.

Зако́нныя дружбы злоимени́тый Искарио́т во́лею забы́в, я́же но́зе умы, угото́ви на преда́ние: и Твой яды́й хлеб, те́ло Боже́ственное, воздви́же ков на Тя, Христе́, и вопи́ти не разуме́: Го́спода по́йте дела́, и превозноси́те во вся ве́ки.

Благослови́м Отца́, и Сы́на, и Свята́го Ду́ха, Го́спода и ныне....

Прии́маше реши́тельное греха́ те́ло безсо́вестный, и кровь излива́емую за мир Боже́ственную: но не стыдя́шеся пия́, ю́же продая́ше на цене́, о зло́бе же не негодова́, и вопи́ти не разуме́: Го́спода по́йте дела, и превозноси́те во вся ве́ки.

Хвалим, благослови́м, покланя́емся Го́сподеви, по́юще и превознося́ще Его́ во вся ве́ки.

Последи́ па́ки то́йже ирмо́с о́ба ли́ка вку́пе: За зако́ны оте́ческия:

**Песнь 9**

Ирмо́с: Стра́нствия Влады́чня, и безсме́ртныя трапе́зы, на го́рнем ме́сте, высо́кими умы́, ве́рнии, прииди́те наслади́мся, возше́дша Сло́ва, от Сло́ва научи́вшеся, Его́же велича́ем.

Сла́ва Тебе́, Бо́же наш, сла́ва Тебе́.

Иди́те, ученико́м Сло́во рече́, па́сху на го́рничном ме́сте, е́юже ум утвержда́ется, и сию́ тайноводи́тельно угото́вите, безква́сным и́стинным сло́вом, тве́рдое же благода́ти велича́йте.

Сла́ва Тебе́, Бо́же наш, сла́ва Тебе́.

Соде́тельницу Оте́ц пре́жде век Прему́дрость рожда́ет Мя, нача́ток путе́й, в дела́ созда́ ны́не та́йно соверша́емая: Сло́во бо несозда́нное сый естество́м, гла́сы присвоя́юся, Его́же ны́не прия́х.

Сла́ва...и ныне….: Я́ко челове́к сый существо́м, не мечта́нием, си́це Бог нра́вом воздая́ния, естество́ соедини́вшееся Мне. Христа́ Еди́наго, тем Мя зна́йте, от них же, я́же есмь спаса́юща.

Последи́ па́ки то́йже ирмо́с о́ба ли́ка вку́пе: Стра́нствия Влады́чня:

Посе́м ектениа́ ма́лая:

Возгла́с: Я́ко Тя хва́лят вся Си́лы Небе́сныя:

Посе́м пое́тся ексапостила́рий:

Черто́г Твой ви́жду, Спа́се мой, украше́нный, и оде́жды не и́мам, да вни́ду в онь: просвети́ одея́ние души́ моея́, Светода́вче, и спаси́ мя.

Сла́ва: Черто́г Твой ви́жду, Спа́се мой:

И ны́не: Черто́г Твой ви́жду, Спа́се мой:

Посе́м чтец чтет обы́чная хвали́тныя псалмы́.

И пое́м стихи́ры самогла́сны на 4, глас 2:

Стих: Хвали́те Его́ на си́лах Его́, хвали́те Его́ по мно́жеству вели́чествия Его́.

Стека́ется про́чее собо́рище иуде́йское, да Соде́теля и Зижди́теля вся́ческих Пила́ту преда́ст. О беззако́нных! О неве́рных! Я́ко Гряду́щаго суди́ти живы́м и ме́ртвым, на суд гото́вят; Исцеля́ющаго стра́сти ко страсте́м уготовля́ют? Го́споди долготерпели́ве, ве́лия Твоя́ ми́лость, сла́ва Тебе́.

Стих: Хвали́те Его́ во гласе трубнем, хвали́те Его́ во псалти́ри и гуслех.

Иу́да беззако́нный. Го́споди, омочи́вый на ве́чери руку́ в соли́ле с Тобо́ю, простре́ к беззако́нным ру́це прия́ти сре́бреники: и ми́ра умы́сливый це́ну, Тебе́ безце́ннаго не убоя́ся прода́ти: но́зе простры́й во еже умы́ти. Влады́ку облобыза́ льсти́вно, во е́же преда́ти беззако́нным: ли́ка же апо́стольскаго отве́ргся, и три́десять пове́рг сре́бреники, Твоего́ тридне́внаго воскресе́ния не ве́де, и́мже поми́луй нас.

Стих: Хвали́те Его́ в тимпа́не и ли́це, хвали́те Его́ во стру́нах и орга́не.

Иу́да преда́тель льстив сый, льсти́вным лобза́нием предаде́ Спаса Го́спода, и Влады́ку всех, я́ко раба́ продаде́ иуде́ом: я́ко овча́ на заколе́ние, Та́ко после́доваше, А́гнец Бо́жий, Сын Отчий, Еди́н Многоми́лостивый.

Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. Вся́кое дыхание да хвалит Го́спода.

Иу́да раб и льстец, учени́к и наве́тник, друг и диа́вол, от дел яви́ся: после́доваше бо Учи́телю, и на Него́ поуча́шеся преда́нию, глаго́лаше в себе́: преда́м Того́, приобря́щу собра́нная име́ния: иска́ше же и ми́ру про́дану бы́ти, и Иису́са ле́стию я́ти. Отдаде́ целова́ние, предаде́ Хри́ста. И я́ко овча́ на заколе́ние, си́це после́доваше Един Благоутро́бный и Человеколю́бец.

Сла́ва, и ны́не: Глас то́йже:

Его́же пропове́да А́гнца Иса́ия, гряде́т на заколе́ние во́льное, и плещи́ дае́т на раны, лани́ты на зауше́ния, лица же не отврати́ от срамоты́ заплева́ний, сме́ртию же безобра́зною осужда́ется. Вся Безгре́шный во́лею прие́млет, да всем да́рует из ме́ртвых воскресе́ние.

Посе́м чтец глаго́лет славосло́вие вседне́вное:

Сла́ва Тебе́, показа́вшему нам свет.

Сла́ва в вы́шних Бо́гу:

Посе́м ектениа́: Испо́лним у́треннюю моли́тву на́шу Го́сподеви.

По ектении́ пою́т о́ба ли́ка на стихо́вне стихи́ры самогла́сны, глас 8:

Днесь е́же на Христа́ лука́вое собрася собо́рище, и на Него́ тще́тная сове́товаше, преда́ти Пила́ту на смерть непови́ннаго. Днесь име́нием удавле́ние Иу́да себе́ облага́ет, и лиша́ется обою́ду жи́зни, привре́менныя и боже́ственныя. Днесь Каиа́фа нево́лею проро́чествует: у́не, глаго́ля, Еди́ному умре́ти за лю́ди. Прии́де бо за грехи́ на́ша пострада́ти, да нас свободи́т от рабо́ты вра́жия, я́ко Благ и Человеколю́бец.

Стих: Яды́й хле́бы Моя́, возвели́чи на Мя запина́ние.

Днесь Иу́да нищелю́бия сокрывает лице́, и лихои́мства открыва́ет зрак: не ктому́ о ни́щих пече́тся, не ктому́ ми́ро продае́т гре́шныя, но небе́сное ми́ро, и от Него́ усвоя́ет сре́бреники. Тече́т ко иуде́ом, глаго́лет беззако́нным: что ми хо́щете да́ти, и аз вам преда́м Его́? О сребролю́бия преда́теля! Удобопрода́тельную твори́т ку́плю, к во́ле купу́ющих, непродае́маго ку́плю твори́т. Не скуп явля́ется к цене́, но я́ко раба́ бежа́щаго продае́т: обы́чай бо кра́дущым мета́ти честна́я. Ны́не же пове́рже свята́я псом учени́к: бесова́ние бо сребролю́бия, на своего́ Влады́ку неи́стовитися сотвори́ его́. Его́же искуше́ния бежи́м, зову́ще: Долготерпели́ве Го́споди, сла́ва Тебе́.

Стих: Исхожда́ше вон, и глаго́лаше вку́пе.

Нрав твой льсти исполня́ется, беззако́нный Иу́до: неду́гуя бо сребролю́бием, приобре́л еси́ человеконенавиде́ние. А́ще бо богатство люби́л еси́, почто́ ко Уча́щему о нищете́ прише́л еси́? А́ще же и люби́л еси́, вску́ю про́дал еси́ Безце́ннаго, предав на убие́ние? Ужасни́ся, со́лнце, возстени́, земле́, и дви́жащися возопи́й: незло́биве Го́споди, сла́ва Тебе́.

Стих: Сло́во законопресту́пное возложи́ша на Мя.

Да никто́же, о ве́рнии, Влады́чния Ве́чери тайноненауче́н, никто́же отнюдь я́ко Иу́да льсти́вно да присту́пит к трапе́зе: он бо укру́х прие́м, на хле́ба уклони́ся. О́бразом у́бо сый учени́к, ве́щию же сый уби́йца, со иуде́и у́бо весели́ся, со апо́столы же водворя́яся: ненави́дя лобыза́ше, лобыза́я же продава́ше искупи́вшаго нас кля́твы, Бо́га и Спа́са душ на́ших.

Сла́ва: Глас то́йже:

Нрав твой льсти исполня́ется, беззако́нный Иу́до: неду́гуя бо сребролю́бием, приобре́л еси́ человеконенавиде́ние. А́ще бо бога́тство люби́л еси́, почто ко Уча́щему о нищете́ прише́л еси́? А́ще же и люби́л еси́, вску́ю про́дал еси́ Безце́ннаго, преда́в на убие́ние? Ужасни́ся, со́лнце, возстени́, земле́, и дви́жащися возопи́й: незло́биве Го́споди, сла́ва Тебе́.

И ны́не: Глас 5:

Тайново́дствуя Твоя́, Го́споди, ученики́, учи́л еси́ глаго́ля: о друзи, зри́те, да ники́йже страх вас разлучи́т от Мене́! А́ще бо и стражду, но за мир. Не блазни́теся у́бо о Мне: не приидо́х бо, да послу́жат Ми, но послужи́ти, и положи́ти ду́шу Мою́ избавле́ние за мир. А́ще у́бо вы дру́зи Мои́ есте́, Мене́ подражайте: хотя́й пе́рвый бы́ти, да бу́дет после́дний. Влады́ка, я́ко служи́тель. Пребу́дите во Мне, да гроздь принесете́: Аз бо есмь Лоза́ живо́тная.

Та́же: Бла́го есть испове́датися Го́сподеви, и пе́ти И́мени Твоему́, Вы́шний, возвеща́ти зау́тра ми́лость Твою́, и и́стину Твою́ на вся́ку нощь.

Трисвято́е, по О́тче наш.

Посе́м: Свяще́нник: Я́ко Твое́ есть Ца́рство:

Чтец: Ами́нь.

Тро́парь, глас 8:

Егда́ сла́внии ученицы́ на умове́нии ве́чери просвеща́хуся, тогда́ Иу́да злочести́вый сребролю́бием неду́говав омрача́шеся, и беззако́нным судия́м Тебе́, пра́веднаго Судию́, предае́т. Виждь име́ний рачи́телю, сих ра́ди удавле́ние употреби́вша. Бежи́ несы́тыя души́, учи́телю та́ковая дерзну́вшия: И́же о всех Благи́й, Го́споди, сла́ва Тебе́.

Та́же ектениа́ сугубая: Поми́луй нас, Бо́же:

Возгла́с: Я́ко ми́лостив:

Лик: Ами́нь.

Посе́м: Прему́дрость.

Лик: Благослови́.

Свяще́нник: Сый благослове́н Христо́с Бог наш, всегда́, ны́не и при́сно, и во ве́ки веко́в.

Лик: Ами́нь.

Утверди́, Бо́же, Святу́ю Правосла́вную ве́ру, правосла́вных христиа́н во век ве́ка.

Свяще́нник: Пресвятая Богородице спаси нас!

Лик: Честнейшую….

Свяще́нник: Слава Тебе, Христе Боже, упование наше, слава Тебе!

Лик: Слава...и ныне… Господи помилуй (*3 раза*). Благослови!

Отпуст глаго́лем сей:

Гряды́й Госпо́дь на во́льную страсть на́шего ра́ди спасе́ния, Христо́с, И́стинный Бог наш, моли́твами Пречи́стыя Своея́ Матере, святы́х сла́вных и всехва́льных апо́стол, святы́х и пра́ведных Богооте́ц Иоаки́ма и А́нны, и все́х святы́х, поми́лует и спасе́т нас, я́ко Благ и Человеколю́бец.

Посе́м лик пое́т многоле́тие: Господи́на нашего: